PROGRAM POTPORE ZA SUFINANCIRANJE RADA UZGOJNIH UDRUŽENJA U PODRUČJU STOČARSTVA

# UVOD

Stočarstvo Republike Hrvatske kroz svoju povijest vezano je uz tehnologije i uzgojno selekcijske metode koje su karakteristične i za najrazvijenije stočarske zemlje. Aktualiziranje i vjerodostojno provođenje uzgojnih programa implementacijom modernih i znanstveno potvrđenih selekcijskih metoda ima dvostruko značenje za uzgoj stoke. Primarni značaj uzgojno selekcijskog rada sa stajališta dohodovnosti je unaprjeđenje uzgoja kroz stvaranje jedinki boljih proizvodnih odlika. S druge strane, uzgojno selekcijske metode imaju veliku ulogu u očuvanju specifičnih genotipova i značajan su alat u planskom vođenju programa očuvanja izvornih i zaštićenih pasmina domaćih životinja.

Tradicija udruživanja uzgajivača stoke u uzgojna udruženja duža je od stoljeća. Svrha udruživanja uzgajivača u uzgojna udruženja je sredstvo za ostvarivanje zajedničkih interesa koji su se kroz vremena mijenjali, no u osnovi uvijek je to unaprjeđenje uzgoja stoke kako genetskog tako i dohodovnog.

Pristupanjem Republike Hrvatske u punopravno članstvo Europsku uniju i prihvaćanjem njene pravne stečevine, uzgojnim udruženjima pridaje se veći značaj u provedbi uzgojnih programa. U pripremnom razdoblju za ulazak u članstvo Europske unije, započinje prilagodba postojećih uzgojnih udruženja, ali i osnivanje novih, koja postaju nositelji uzgojnih programa u Republici Hrvatskoj. Pojedina krovna uzgojna udruženja postigla su potpunu samostalnost u provedbi uzgojnih programa i zastupanju svojih članova uzgajivača. S druge strane, dio uzgojnih udruženja postigao je djelomičan ili slab stupanj samostalnosti u radu.

"Program potpore uzgojnim udruženjima u stočarstvu Republike Hrvatske" ima za cilj pomoći uzgojnim udruženjima u učinkovitijem ostvarivanju uzgojnih ciljeva definiranih u uzgojnim programima.

# PROGRAM POTPORE ZA SUFINANCIRANJE RADA UZGOJNIH UDRUŽENJA U PODRUČJU STOČARSTVA

## NOSITELJ PROGRAMA

Nositelj programa je Ministarstvo poljoprivrede Republike Hrvatske.

## PRAVNA OSNOVA

Program potpore za sufinanciranje rada uzgojnih udruženja ima zakonsko uporište u sljedećim zakonskim aktima:

* Člank 39. stavka 5. Zakona o poljoprivredi (»Narodne novine«, broj 115/18)
* Članak 27."Potpore sektoru stočarstva i potpore za uginulu stoku" Uredbe komisije (EU) br. 702/2014 od 25. lipnja 2014. o proglašenju određenih kategorija potpora u sektoru poljoprivrede i šumarstva te u ruralnim područjima spojivima s unutarnjim tržištem u primjeni članka 107. i 108. o funkcioniranju Europske unije,
* Sukladno Uredbi Komisije (EU) br. 1407/2013 оd 18. prosinca 2013. o primjeni članaka 107. i 108. Ugovora o funkcioniranju Europske unije na de minimis potpore (SL L 352, 24.12.2013.)

## CILJ PROGRAMA

Cilj Programa je sufinanciranjem rada uzgojnih udruženja omogućiti učinkovitiju provedbu programa uzgoja stoke u Republici Hrvatskoj, pri čemu će se sufinancirati:

* 1. utemeljenje i/ili vjerodostojno vođenje matičnih knjiga;
	2. provođenje postupaka ispitivanja proizvodnosti i testiranja stoke u svrhu procjene njihove uzgojne vrijednosti te radi unaprjeđenja i očuvanja pasmina stoke;
	3. organizacijsko i infrastrukturno unaprjeđenje rada uzgojnih udruženja

## TRAJANJE PROGRAMA

Mjere utvrđene ovim programom provoditi će se u jednogodišnjem razdoblju (prosinac 2019. – prosinac 2020.).

## KORISNICI POTPORA

Korisnici potpora su uzgojna udruženja u stočarstvu priznata od strane Ministarstva poljoprivrede, koja:

* 1. provode uzgojne programe na populaciji stoke u Republici Hrvatskoj,
	2. imaju suglasnost Ministarstva poljoprivrede za bavljenje uzgojem uzgojno valjanih životinja u skladu s odredbama Zakona o uzgoju domaćih životinja ("Narodne novine", 115/2018) i Uredbe (EU) 2016/1012 Europskog parlamenta i Vijeća od 8. lipnja 2016. o zootehničkim i genealoškim uvjetima za uzgoj uzgojno valjanih životinja čistih pasmina, uzgojno valjanih hibridnih svinja i njihovih zametnih proizvoda i trgovinu njima kao i za njihov ulazak u Uniju te o izmjeni Uredbe (EU) br. 652/2014, direktiva Vijeća 89/608/EEZ i 90/425/EEZ i stavljanju izvan snage određenih akata u području uzgoja životinja („Uredba o uzgoju životinja”),
	3. podnesu prijavu sukladno ciljevima ovog Programa,
	4. dostave potrebnu dokumentaciju,
	5. nemaju nepodmirenih obveza javnih davanja.

## OČEKIVANI REZULTAT

Očekivani rezultat Programa je unaprjeđenje uzgojnih programa i učinkovitija provedba svih metoda i postupaka definiranih u uzgojnim programima u cilju genetskog unaprjeđenja populacija stoke za bitna proizvodna svojstva kao što su proizvodnja mesa, mlijeka, jaja, meda i drugih stočarskih proizvoda. S druge strane, sa stajališta izvornih i ugroženih pasmina domaćih životinja očekivani rezultat Programa je unaprjeđenje uzgojnih programa metodama koje osiguravaju učinkovitije očuvanje izvornih genotipova i genetske varijabilnosti u populacijama izvornih pasmina domaćih životinja. I na kraju, očekivani rezultat programa je administrativno jačanje uzgojnih udruženja u provedbi uzgojnih programa.

# FINANCIJSKA SREDSTVA ZA PROVEDBU PROGRAMA

Potpora opisana u ovom Programu dodjeljuje se uzgojnim udruženjima koja ispunjavaju uvjete prihvatljivog korisnika potpore navedenog u poglavlju 2.5. ovog Programa, a financirana je iz Državnog proračuna Republike Hrvatske, stavka A650126 Sufinanciranje rada uzgojnih udruženja u iznosu od 2.000.000,00 kuna.

# PRIHVATLJIVI I NEPRIHVATLJIVI TROŠKOVI

## PRIHVATLJIVI TROŠKOVI

Prihvatljivi troškovi koji se mogu financirati iz Programa su:

* + 1. **Administrativni troškovi uvođenja i vođenja matičnih knjiga**

Sukladno točki (a) prihvatljivi su u visini do 100 % od dodijeljenih sredstva sljedeći troškovi:

* plaće djelatnika uzgojnih udruženja koji rade na poslovima vođenja matične knjige koja se vodi pri uzgojnom udruženju
* trošak ustrojavanja i vođenje matičnih knjiga, uključujući provjere porijekla (testiranje roditeljstva – DNA test) i osiguravanja vjerodostojnog identiteta jedinki koje se upisuju u matične knjige
* nabava potrebnog uredskog materijala i opreme, te troškovi uredskog poslovanja
	+ 1. **Troškovi ispitivanja koja provode uzgojna udruženja ili treće strane ili koja se provode u njihovo ime, radi utvrđivanja genetske kakvoće ili prinosa stoke, uz iznimku provjera koje provodi vlasnik stoke kao i rutinskih provjera kakvoće mlijeka**

Sukladno točki (b) prihvatljivi su u visini do 70 % od dodijeljenih sredstva sljedeći troškovi:

* nabava potrebne opreme koju će uzgojna udruženja koristiti za provedbu postupaka ispitivanja proizvodnosti i testiranja propisanih uzgojnim programom
* provedba uzgojnih postupaka definiranih uzgojnim programom, genetsko vrednovanje, provođenje postupaka testiranja i ispitivanja proizvodnih osobina u svrhu procjene uzgojne vrijednosti životinje i unaprjeđenja uzgoja
* implementacija i razvoj testova i procjena uzgojne vrijednosti, uključujući stvaranje računalnih rješenja za prikupljanje i obradu podataka

**(c) Troškovi edukacije i informiranja uzgajivača stoke o provedbi uzgojnih programa**

Sukladno točki (c) prihvatljivi su u visini do 30 % od dodijeljenih sredstva sljedeći troškovi:

* organizacija stručnih skupova za uzgajivače
* publiciranje stručne literature (knjiga, zbornika, časopisa i drugo) kojima se unaprjeđuje provedba uzgojnog programa od strane uzgojne organizacije,
* troškovi rada upravljačkog tijela (troškovi putovanja i dnevnice) ukoliko je trošak nastao u svrhu učinkovitije provedbe uzgojnih programa

**(d) Sudjelovanje u radu nacionalnih i međunarodnih organizacija i skupova iz područja provedbe uzgojno - selekcijskog rada u stočarstvu**

Sukladno točki (d) prihvatljivi su u visini do 10 % od dodijeljenih sredstva troškovi smještaja, putovanja i kotizacija nastalih sudjelovanjem u radu međunarodnih organizacija koje okupljaju institucije koje provode aktivnosti iz uzgoja stoke i skupova (međunarodnih i nacionalnih) na kojima je tematika iz područja uzgoja stoke.

## NEPRIHVATLJIVI TROŠKOVI

Troškovi koji se ne mogu sufinancirati kroz ovaj Program su:

* porezi
* PDV, ukoliko je uzgojno udruženje u sustavu PDV-a
* carinske i uvozne pristojbe, i sve ostale naknade,
* novčane kazne, financijske kazne i troškovi parničnog postupka,
* rabljena oprema, ukoliko nije kupljena od prodavatelja ovlaštene pravne osobe za te poslove,
* trošak kupnje i održavanja vozila,
* troškovi goriva,
* troškovi transporta životinja i opreme,
* bankovni troškovi, troškovi jamstava i slične naknade,
* troškovi pretvaranja, naknade i tečajni troškovi vezani uz račune u stranoj valuti, kao i drugi isključivo financijski izdaci,
* plaćanja u naturi,
* troškovi održavanja uredskog prostora i opreme, amortizacije

## UDIO OPRAVDANIH TROŠKOVA

Iznosi kojim Ministarstvo poljoprivrede sufinancira kao potporu radu uzgojnim udruženjima definiran je temeljem razvrstavanja udruga sukladno članku 3. stavku 2. Pravilnika o sadržaju vođenja registra udruga Republike Hrvatske i registra stranih udruga u Republici Hrvatskoj ("Narodne novine", 4/2015), prema kojem sva uzgojna udruženja u Republici Hrvatskoj koja su nositelji uzgojnih programa možemo ustrojbeno klasificirati u dvije skupine: udruge i saveze udruga.

Udruge članice saveza udruga nemaju pravo samostalno ostvariti financijsku potporu iz ovog Programa.

Udio prihvatljivih troškova koje sufinancira Ministarstvo poljoprivrede za rad uzgojnih udruženja nositelja uzgojnog/ih programa kroz ovaj Program iznosi do 70 %, a najviše:

* do 80.000,00 kuna za udruge
* do 220.000,00 kuna za saveze udruga

Iznose prihvatljivih troškova od ukupno dodijeljenih sredstava prema ustrojbenom obliku, udjelu i najvećem prihvatljivom iznosu prema točkama Programa prikazuje Tablica 3.

Tablica 3. Iznos prihvatljivih troškova dodijeljenih sredstava prema ustrojbenom obliku uzgojnih udruženja prema udjelu i najvećem prihvatljivom iznosu prema točkama Programa (u kunama):

|  |  |  |  |  |  |
| --- | --- | --- | --- | --- | --- |
| RB | Ustrojbeni oblik ovlaštenog uzgojnog udruženja nositelja uzgojnog programa | Potpora točka (a) (do 100 % dodijeljenih sredstava) | Potpora točka (b) (do 70 % dodijeljenih sredstava) | Potpora točka (c) (do 30 % dodijeljenih sredstava) | Potpora točka (d) (do 10 % dodijeljenih sredstava) |
| Administrativni troškovi uvođenja i vođenja matičnih knjiga  | Troškovi ispitivanja koja provode uzgojna udruženja ili treće strane ili koja se provode u njihovo ime, radi utvrđivanja genetske kakvoće ili prinosa stoke, uz iznimku provjera koje provodi vlasnik stoke kao i rutinskih provjera kakvoće mlijeka | Troškovi informiranja i edukacije uzgajivača stoke o provedbi uzgojnih programa | Sudjelovanje u radu nacionalnih i međunarodnih organizacija i skupova iz područja provedbe uzgojno - selekcijskog rada u stočarstvu  |
| 1 | savez udruga | do 220.000,00 | do 154.000,00 | do 66.000,00 | do 22.000,00 |
| 2 | udruga | do 80.000,00 | do 56.000,00 | do 24.000,00 | do 8.000,00 |

\* Za uzgojna udruženja koja nisu obveznici sustava PDV-a prihvatljiv je trošak PDV-a u iznosu do 100 %.

Ako se nakon zaprimanja svih prijava pristiglih na Poziv utvrdi da je ukupni iznos svih prijava veći od iznosa osiguranog u Državnom proračunu za ovu namjenu, Ministarstvo poljoprivrede će Odlukom proporcionalno umanjiti jedinične iznose udjela opravdanih troškova ovog Programa.

# KRITERIJI ZA ODOBRAVANJE SREDSTAVA SUFINANCIRANJA RADA UZGOJNIH UDRUŽENJA

Visina iznosa sufinanciranja određuje se temeljem kriterija definiranih u ovom Programu.

Glavni kriterij je da li uzgojno udruženje ima status udruge više razine (savez udruga) ili niže razine (udruga), što se dokazuje navodom u Ispisu iz registra udruga Republike Hrvatske. Sukladno glavnom kriteriju kojem ustrojbenom obliku udruženje pripada, definiran je osnovni najveći iznos sufinanciranja prema slijedećem:

* + - * savezu udruga: do 80.000,00 kn
			* udruga: do 38.000,00 kn

Ovisno o obliku udruženja različito su definirani dodatni kriteriji za saveze udruga i udruge koji određuju drugi dio iznosa potpore, a koji se u konačnici pribrajaju osnovnom iznosu potpore.

Dodatni kriteriji za saveze udruga su:

1. geografska rasprostranjenost populacije domaćih životinja obuhvaćena uzgojnim programom na:
	1. do 5 županija: 10.000,00 kn
	2. do 10 županija: 20.000,00 kn
	3. preko 10 županija: 30.000,00 kn
2. \*broj zaposlenika angažirani na poslovima provedbe uzgojnih programa: 12.500,00 kn po jednom zaposleniku
3. veličina populacije domaćih životinja na koju se implicira provedba uzgojnog programa izražena u broju uvjetnih grla (UG)
	1. do 30000 UG: 20.000,00 kn
	2. od 30000 do 60000 UG: 40.000,00 kn
	3. više od 60000 UG: 60.000,00 kn

Dodatni kriteriji za udruge su:

1. geografska rasprostranjenost populacije domaćih životinja obuhvaćena uzgojnim programom na:
	1. do 3 županije: 10.000,00 kn
	2. 4 i više županija: 20.000,00 kn
2. udruga je nositelj uzgojnog programa za izvorne pasmine domaćih životinja: 10.000,00 kn
3. \*zaposlen djelatnik angažiran na poslovima provedbe uzgojnih programa (1 ili više): 12.500,00 kn

Iznos osnovnog udjela potpore definiranog kriterijima i udjela potpore definiranog temeljem dodatnih kriterija, zbrojeno čini ukupan iznos odobrenog sufinanciranja rada uzgojnog udruženja u podnesenom zahtjevu.

\*zaposlenik prihvatljiv za ostvarivanje dodatnog dijela potpore (za saveze udruga i udruge) je onaj koji je zaposlen na poslovima provedbe uzgojnih programa zaključno s danom 15.09.2019. što se dokazuje ugovorom o radu i elektroničkim zapisom Hrvatskog zavoda za mirovinsko osiguranje.

# PROVEDBA I KONTROLA PROVEDBE PROGRAMA

Nadležno tijelo zaduženo za upravljanje i provedbu Programa je Ministarstvo poljoprivrede.

Ministarstvo poljoprivrede će za ove potrebe osnovati Povjerenstvo za upravljanje Programom potpore za sufinanciranje uzgojnih udruženja u području stočarstva 2019.-2020., koje će razmatrati rezultate provedbe temeljem indikatora uspješnosti te temeljem istih donositi zaključke o provedbi mjera i njihovoj opravdanosti provedbe. Pravilnikom o provedbi mjera Programa potpore za sufinanciranje rada uzgojnih udruženja u području stočarstva detaljno će se propisati korisnici, način, kriteriji, rokovi i dokumentacija za podnošenje prijave, administrativna kontrola zaprimljenih prijava, odobravanje i isplata potpore.

Kontrolu provedbe mjera vršiti će Ministarstvo poljoprivrede.

Inspekcijski nadzor nad korisnicima potpora provodi poljoprivredna inspekcija temeljem prava i ovlasti propisanih Zakonom o poljoprivredi („Narodne novine“, broj 118/18) i Zakonom o državnom inspektoratu („Narodne novine“, broj 115/18).

U slučaju da se inspekcijskim nadzorom utvrdi nepravilnost vezana za ostvarivanje prava na potporu, poljoprivredna inspekcija će postupiti sukladno odredbama Zakona o poljoprivredi i Zakona o državnom inspektoratu, odnosno donijeti će rješenje kojim će utvrditi da korisnik ne udovoljavanju uvjetima za potporu (djelomično/u cijelosti) i o tome obavijestiti Ministarstvo poljoprivrede radi poduzimanja radnji vezano za povrat nezakonito ostvarenih sredstava potpore.

# INDIKATORI USPJEŠNOSTI PROGRAMA

Povjerenstvo za upravljanje Programom potpore za sufinanciranje rada uzgojnih udruženja u području stočarstva za 2019. godinu, osnovano od strane Ministarstva poljoprivrede u procjeni rezultata uspješnosti Programa nakon njegovog završetka, koristiti će slijedeće indikatore:

1) Indikatori točke (a):

* + - ako je uzgojno udruženje nositelj uzgojnog programa koje sve aktivnosti koje proizlaze iz uzgojnog programa obavlja samostalno, indikator je upošljavanje najmanje jedne stručne osobe na puno ili dio radnog vremena
		- ako je uzgojno udruženje nositelj uzgojnog programa koje od aktivnosti koje proizlaze iz uzgojnog programa obavlja samo vođenje matične knjige, a druge su aktivnosti povjerene trećoj strani, indikator je upošljavanje najmanje jedne stručne osobe na puno ili dio radnog vremena
		- utemeljenje matičnih knjiga ako do sada nisu postojale
		- u svrhu vjerodostojnog vođenja i/ili unaprjeđenja vođenja matičnih knjiga uvođenje metoda laboratorijskog testiranja potvrde porijekla (DNA test) i osiguravanja vjerodostojnog identiteta pri upisu novih grla u matične knjige
		- racionalna nabavka informatičke opreme i potrošnog materijala i usluga za učinkovitu provedbu uzgojnih programa

2) Indikatori točke (b):

* + - provođenje postojećih metoda ispitivanja proizvodnosti i testiranja u svrhu procjene uzgojne vrijednosti, uz poželjno povećanje broja testiranih grla u odnosu na prijašnje razdoblje,
		- uvođenje znanstvenih spoznaju u redovitu praksu provedbe očuvanja izvornih i zaštićenih pasmina koje doprinose očuvanju genetske varijabilnosti unutar populacija.

3) Indikatori točke (c):

* organizirani edukativni stručni skupovi
* racionalno publicirana stručna literatura
* racionalno raspolaganje financijskim sredstvima utrošenim na rad upravljačkog tijela uzgojnog udruženja

4) Indikatori točke (d):

* sudjelovanje u radu međunarodnih organizacija i skupova iz područja provedbe uzgojno-selekcijskog rada u stočarstvu